《公子行》
清代·徐乾学

翩翩佳公子，客华耀朝暾。门盛崔家戟，家传汉相尊。

弟兄才调崔第一，六龙八骏何足论。哲昆射策得高第，少弟亦邀天子恩。

连镳崔过上林苑，纵辔时经铜马门。铜马门前铺绣埒，五侯七贵多交结。

曾从复道入南宫，还向建章过北阙。归来寒拂紫貂裘，银烛金尊销百忧。

美人燕赵迎歌馆，狎客新丰上酒楼。酒楼歌馆回波舞，曲成便付梨园谱。

雁柱银筝乐未央，鬘鬋姱容何嫭妩。行觞伫立久徘徊，但愿公子朱颜开。

乍听金梁莺语细，还看珠履雁行来。雕轮华毂无时绝，子云笔札君卿舌。

回骑多过主簿家，扫门要使监奴说。座中醉客辖偏投，堂上留髡烛已灭。

鹦鹉遥遥自陇西，名花往往来南粤。鹦鹉名花何处藏，前头广榭后雕房。

飞甍日丽鸳鸯瓦，绣户香消翡翠床。窦融厩室自连互，马防观阁生辉光。

甲第云霞雄帝里，田宅膏腴满故乡。故乡佳丽一相忆，桂楫兰桡来往亟。

伐鼓南来驿路迎，扬舲直下通津塞。甘宁锦缆弃不收，鄂君绣被欢无极。

玉津园内鸟欲啼，伯通桥下人如织。更植乌椑金谷帝，常穿曲沼芳林侧。

据坐胡床时疾呼，曲韝绿帻平头奴。张翰善赋周小史，霍氏群知冯子都。

横行讵畏洛阳令，争道还欺上大夫。转日回天真莫比，自言富贵长如此。

未诵应璩《百一诗》，宁晓宽饶切谏语。尚冠里中鸮乱鸣，廷尉门前雀栖止。

梁松得罪岂无因，张让吊丧非得已。霆雷倏忽下彤墀，远戍穷边悔已迟。

东朝语不闻都尉，旧馆人皆去魏其。白发高堂犹议遣，斑衣爱子尽相随。

金阙回看肠已断。玉关生入梦堪悲。陂田苑囿输公府，厮养髯奴向北陲。

安国灰然那可待，子卿羝乳竟何时。从古豪华如转烛，奔车覆辙看相续。

海鱼有日困泥沙，破巢之下无完族。吾慕李子坚，身是司徒儿。

变名入公府，不遣同舍知。吾慕袁夏甫，国相以为父。

谒吏不见通，却车更徒步。古人高踪不可求，今人龌龊难为谋。

且漫垂鞭踏歌去，白云无尽香山秋。

作者简介：徐乾学（1631—1694年），字原一、幼慧，号健庵、玉峰先生，清代大臣、学者、藏书家。江苏昆山人，清初大儒顾炎武外甥，与弟元文、秉义皆官贵文名，人称“昆山三徐”。康熙九年（1670年）进士第三名（探花），授编修，先后担任日讲起居注官、《明史》总裁官、侍讲学士、内阁学士，康熙二十六年（1687年），升左都御史、刑部尚书。曾主持编修《明史》、《大清一统志》、《读礼通考》等书籍，著《憺园文集》三十六卷。家有藏书楼“传是楼”，乃中国藏书史上著名的藏书楼。